CELEX: C2005/257/07
Language: da
Date: 2005-10-15 00:00:00
Title: Sag C-316/05: Anmodning om præjudiciel afgørelse forelagt ved dom afsagt den 9. august 2005 af Högsta domstolen i sagen Nokia Corporation mod Joacim Wärdell

15.10.2005   
            
            
               DA
            
            
               Den Europæiske Unions Tidende
            
            
               C 257/4
            
         Anmodning om præjudiciel afgørelse forelagt ved dom afsagt den 9. august 2005 af Högsta domstolen i sagen Nokia Corporation mod Joacim Wärdell
   (Sag C-316/05)
   (2005/C 257/07)
   Processprog: svensk
   Ved dom afsagt den 9. august 2005, indgået til Domstolens Justitskontor den 16. august 2005, har Högsta domstolen i sagen Nokia Corporation mod Joacim Wärdell forelagt De Europæiske Fællesskabers Domstol en anmodning om præjudiciel afgørelse af følgende spørgsmål:
   
               1)
            
            
               Skal betingelsen om særlige grunde i artikel 98, stk. 1, første punktum, i Rådets forordning (EF) nr. 40/94 (1)af 20. december 1993 om EF-varemærker forstås således, at en EF-varemærkedomstol, som finder, at sagsøgte har krænket et EF-varemærke — uanset omstændighederne i øvrigt — kan undlade at udstede et særligt forbud mod en fortsat krænkelse, hvis denne domstol vurderer, at risikoen for en fortsat krænkelse ikke er åbenbar, eller at risikoen på anden måde kun er begrænset?
            
         
               2)
            
            
               Skal betingelsen om særlige grunde i EF-varemærkeforordningens artikel 98, stk. 1, første punktum, forstås således, at en EF-varemærkedomstol, som finder, at sagsøgte har krænket et EF-varemærke — selv om en sådan grund til at undlade at udstede et forbud mod en fortsat krænkelse, som omhandles i første spørgsmål, ikke foreligger — kan undlade at udstede et sådant forbud med den begrundelse, at det står klart, at en fortsat krænkelse omfattes af et lovhjemlet generelt forbud mod krænkelse i henhold til national ret, og at sagsøgte kan rammes af en strafsanktion i tilfælde af, at en fortsat krænkelse sker forsætligt eller af grov uagtsomhed?
            
         
               3)
            
            
               Hvis det andet spørgsmål besvares benægtende, skal der da træffes særlige foranstaltninger — f.eks. at der til forbuddet knyttes et bødeansvar — for at sikre, at forbuddet efterkommes, selv når det står klart, at en fortsat krænkelse omfattes af et lovhjemlet generelt forbud mod krænkelse i henhold til national ret, og at sagsøgte kan rammes af en strafsanktion i tilfælde af, at en fortsat krænkelse sker forsætligt eller af grov uagtsomhed?
            
         
               4)
            
            
               Hvis tredje spørgsmål besvares bekræftende, gælder dette da også i tilfælde af, at betingelserne for at træffe en sådan særlig foranstaltning i forbindelse med en tilsvarende krænkelse af et nationalt varemærke ikke ville anses at foreligge?
            
         
      (1)  EFT L 11 af 14.1.1994, s. 1.